## La Generalitat inicia les obres de reconstrucció de dos ponts afectats per les inundacions a Chera i Requena

*** El cost de la recuperació d’estes infraestructures que du a terme la Conselleria de Medi Ambient, Infraestructures i Territori ascendix a 2,7 milions d’euros
* La Generalitat ha assumit les competències per a rehabilitar estructures locals danyades dins del pla ‘Recuperem València’**

La Generalitat ha iniciat esta setmana les obres de reconstrucció de dos infraestructures dels municipis de Chera i Requena,  que van resultar greument afectades per les inundacions ocorregudes el mes d’octubre passat.

La Conselleria de Medi Ambient, Infraestructures i Territori durà a terme estes actuacions, el cost total de les quals ascendix a 2,7 milions d’euros, i seran realitzades per les mateixes empreses a causa de la proximitat de les dos estructures. A Chera han començat les obres per a reconstruir el pont sobre el riu Reatillo, mentres que a Requena ha començat la reparació del pont d’accés al llogaret El Reatillo.

Estes actuacions, emmarcades dins del pla ‘Recuperem València’, s’inicien després que la Generalitat haja assumit les competències necessàries per a executar la rehabilitació d’infraestructures en 25 municipis afectats, entre les quals es troben estos dos ponts de Chera i Requena.

Els contactes amb els governs locals d’estes poblacions per a abordar les reconstruccions es van iniciar durant els dies següents a les inundacions, la qual cosa va permetre agilitzar els treballs previs i facilitar l’intercanvi de tota mena d’informació.

El pla de recuperació de carreteres, ponts i passarel·les locals acordat per la Conselleria de Medi Ambient, Infraestructures i Territori amb el Ministeri de Transports i Mobilitat Sostenible preveu la realització per part de la Generalitat d’aproximadament mig centenar d’intervencions en infraestructures locals, a causa de les dificultats dels municipis per a assumir els treballs i la necessitat de realitzar-los com més prompte millor.

Segons l’acord del Consell, la Generalitat s’encarregarà de la recuperació d’estructures en els municipis d’Albal, Alcàsser, Aldaia, Bugarra, Calles, Cheste, Chera, Chiva, Gestalgar, Godelleta, Loriguilla, Macastre, Massanassa Montserrat, Pedralba, Picassent, Requena, Siete Aguas, Sinarcas, Sot de Chera  i Torrent. A més, en les localitats d’Algemesí, Beniparrell, Buñol i Catarroja la responsabilitat de les obres es compartirà entre l’Administració autonòmica i l’estatal.

Fecha: 16/01/2025